गुवाहाटी 28 मे, 2022: आसामनि डुलियाजानआव गिख्रंथाव अर खामनाय जाथाइ सोमजिदों।  बे अर खामनाय जाथाइनि जाहोनाव गासै गं 8 गलाया खामनानै सेव हांगार जायो।  ओनसोलनि सुबुंफोरा बे गिख्रंथाव जाथाइखौ मोब्लिब नांनानै जादों होननानै सन्देह’ खालामदों।  मानि थाखाय बे जाथाइया सोमजिदों बेखौ दासिम्बो मिथिनो मोननाय जायाखै।
 थांनाय सक्रुबारखालि मोनानि समाव बे जाथाइया सोमजियो।  आसामनि डिब्रुगड़ जिल्लानि सिङाव थानाय डुलियाजाननि कुमद नगड़ होननाय गामियाव बे जाथाइया सोमजिदों।  बे जाथाइखौ मिथिनो मोननानै खाथिनि पुलिस बिफाना जाथाइ जानाय जायगायाव थांनानै अर खामनायखौ नायजिर हैयो।
 बेनि अनगायैबो Oil India Limited (OIL) नि गं 3 अर खोमोरग्रा गारिया थांनानै अरखौ खोमोर हैयो।  1 घन्टा नारा नाथा नाजानायनि उनाव अरखौ खोमोरनो हायो।  मिथिनो मोननाय बायदिब्ला अर खोमोरग्रा बिफाना थाबैनो नाजानानै अरखौ खोमोरनानै गुबुन फालांगिनि न’फोरखौबो खामनायनिफ्राय रैखाथि खालामो।  बेराफारसेथिङै, अर खामनायनि जाहोनाव गोबां लाक रांनि धोन आरो सम्पथिफोरा खहा जादों नाथाइ बे जाथाइनि जाहोनाव सासेबो सुबुंनि जिउ खहा आरो जख’म जायाखै होनना मिथिनो मोन्दों। 